Kjetil Stormark

Kjetil Stormark (født 25. mars 1971) er en forfatter og journalist som driver «Norges forsvarsevne»-prosjektet og det tilhørende nettstedet aldrimer.no. Han var 2013-2017 også leder av fagnettverket Hate Speech International, som monitorerer ekstremistiske grupper i Europa, Nord-Amerika, Midtøsten og Afrika. Stormark har tidligere vært nyhetsredaktør i dagsavisene Laagendalsposten og Varden og  ansvarlig redaktør i Dalane Tidende.


== Karriere ==
Stormark har vært journalist siden 1987, i Arbeiderbladet (1994–1997), i VG (1997–2001 og 2002–2005).Han var presseråd ved den norske FN-delegasjonen i New York (2001–2002), dengang Norge var medlem av Sikkerhetsrådet). 2005–2007 var han fagleder i PR-byrået JKL Oslo. Han var leder av SKUP – Stiftelsen for en Kritisk og Undersøkende Presse 2003–2005, etter at han var styremedlem der 2001–2003. Nettavisen publiserte blogger av Stormark fra 2012 til mars 2015.Han var kommentator for TV 2 i forbindelse med rettssaken mot Anders Behring Breivik.Stormark har vært stringer i Norge for The Sunday Times.Han er daglig leder (per 2016) i Logos Media Limited.


=== Prosjektet «Norges forsvarsevne» og tilhørende nettsted ===
Han driver(per 2016) prosjektet «Norges forsvarsevne» som hittil har mottatt 10,5 millioner kroner i støtte (2015-2016) fra Erling Lorentzen og fem andre bidragsytere (derav flere motstandsfolk). 
Han driver nettavisen aldrimer.no. Prosjektet driver kritisk og undersøkende journalistikk om Norges sivile og militære beredskap og sikkerhetspolitiske forhold.
Prosjektet ble i april 2016 kritisert av SKUP-leder Jan Gunnar Furuly og beskyldt for å være en "avansert form for content marketing". Kritikken ble avvist av Stormark, som viste til at nettstedet redigeres etter Redaktørplakaten, Tekstreklameplakaten og Vær Varsom-plakaten. Det betyr at prosjektet driver uavhengig journalistikk som ingen andre enn nettstedets redaktør styrer.
Aldrimer.no/prosjektet Norges forsvarsevne driver varslingsnettstedet SecuriLeaks.org slik at varslere skal kunne sende informasjon helt trygt uten å avsløre egen identitet. Nettstedet er integrert i TOR - The Onion Router - og forutsetter at man bruker TOR Browser når informasjon lastes opp til varslingsplattformen.


=== Fagnettverket «Hate Speech International» ===
Stormark var 2013-2017 leder av fagnettverket Hate Speech International (HSI), som monitorerte hatytringer, hatforbrytelser og ekstremistiske grupper i Europa, Nord-Amerika, Midtøsten og Afrika. Nettverket ble etablert av Stormark og forfatter og journalist Øyvind Strømmen i 2013. 
HSI mottok økonomisk støtte fra Utenriksdepartementet og stiftelsen Fritt Ord. 
HSI drev også et eget varslingsnettsted - ExtremeLeaks - for at varslere skulle kunne sende informasjon helt trygt uten å avsløre egen identitet. Nettstedet var integrert i TOR - The Onion Router - og forutsatte at man brukte TOR Browser da informasjon ble lastet opp til varslingsplattformen.


== Klage til EOS-utvalget ==
I 2002 forfattet Stormark en artikkelserie om interne forhold i Politiets sikkerhetstjeneste (PST), sammen med VG-kollega Tom Bakkeli. Serien stod på trykk i juli og oktober 2002. Stormark sendte på samme tid en klage til Stortingets kontrollutvalg for de hemmelige tjenestene, det såkalte EOS-utvalget. I klagen ba Stormark utvalget om å undersøke om det ble drevet kildejakt på hans kilder i kjølvannet av artikler om de hemmelige tjenestene.


== Priser ==
Årets frilansjournalist (2014). Kåring i regi av Norsk Journalistlag - Frilans.
Sølv i kategori for nyskaping, Årets mediepriser 2009 (deles ut av Mediebedriftenes Landsforening), for redesign av Dalane Tidende. Det samme året fikk avisen også hederlig omtale i designkonkurransen til Scandinavian Society for News Design (SNDS), som ett av totalt fem, nordiske medier.
Edda Medias pris for god lokaljournalistikk (2008) – sammen med journalist Torfinn Skåttet – for avsløringen av «Pensjonsskandalen», der nærmere 2 000 pensjonerte statsatte må få etterbetalt en kvart milliard i oppgjør etter at de gjennom en årrekke mottok for lite pensjon fra Statens pensjonskasse. Publisert gjennom mer enn 70 artikler i Laagendalsposten. I saken ble det også avslørt at mer enn 400 statsansatte var gått bort før de (etterlatte) fikk pengene de hadde krav på.
Diplom Journalistprisen i Buskerud (2008) – i klasse nyheter/sport, sammen med journalistene Anne Mone Nordahl, Elin Hansson, Lars Andreas Ellingsgard Øverli og Even Tråen, for artikkelserien «Ett år etter 80-årsflommen». Publisert i Laagendalsposten.
Journalistprisen i Buskerud (2007) – sammen med journalist Torfinn Skåttet –  for avsløringen av «Pensjonsskandalen».
SKUP-diplom (1999) for avsløring av et hemmelig lager for kjemiske stridsmidler utenfor Murmansk på Kolahalvøya i Russland. Publisert i VG.
SKUP-prisen (1998) for nyhetsdekning og avsløringer om Bouchikhi-saken (Mossad-attentatet på Ahmed Bouchikhi på Lillehammer 21. juli 1973). Premiert for tre artikkelserier i hhv Arbeiderbladet og Verdens Gang.


== Bibliografi ==
Da terroren rammet Norge : 189 minutter som rystet verden (Kagge forlag, 2011)
Massemorderens private e-poster (Spartacus forlag, 2012)
Bidragsyter til Gravende journalistikk. Metode, prosess og etikk av Guri Hjeltnes og Morten Møller Warmedal (red) (Gyldendal akademisk forlag, 2012)


== Referanser ==


== Eksterne lenker ==
Kjetil Stormarks blogg «Makt og avmakt» på Nettavisen
Logos Media Ltd
Aldrimer.no - nettstedet til Prosjektet Norges forsvarsevne
SecuriLeaks.org Arkivert 25. november 2020 hos Wayback Machine. - varslingsnettsted for Aldrimer.no
Hate Speech International
ExtremeLeaks - varslingsplattform for Hate Speech International